Komisijos direktyva 2002/41/EB
2002 m. gegužės 17 d.
derinanti su technikos pažanga Europos Parlamento ir Tarybos direktyvą 95/1/EB dėl dviračių ar triračių motorinių transporto priemonių didžiausio konstrukcinio greičio, didžiausio sukimo momento ir variklio didžiausios naudingosios galios
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos direktyvą 92/61/EEB dėl dviračių arba triračių transporto priemonių tipo patvirtinimo [1] su paskutiniais pakeitimais, padarytais Europos Parlamento ir Tarybos direktyva 2000/7/EB [2], ypač į jos 16 straipsnį,
atsižvelgdama į 1995 m. vasario 2 d. Europos Parlamento ir Tarybos direktyvą 95/1/EB dėl dviračių ar triračių motorinių transporto priemonių didžiausio konstrukcinio greičio, didžiausio sukimo momento ir variklio didžiausios naudingosios galios [3], ypač į jos 4 straipsnį,
kadangi:
(1) Direktyva 95/1/EB yra viena iš atskirųjų direktyvų, reglamentuojančių Direktyva 92/61/EEB nustatytą Bendrijos tipo patvirtinimo tvarką. Todėl Direktyvai 95/1/EB taikomos Direktyvos 92/61/EEB nuostatos, susijusios su sistemomis, sudėtinėmis dalimis ir atskiraisiais techniniais mazgais.
(2) Siekiant užtikrinti visos tipo patvirtinimo sistemos veiksmingumą, reikia paaiškinti ar papildyti tam tikrus Direktyvos 95/1/EB reikalavimus.
(3) Todėl būtina nurodyti reikšmes, kurias reikia įtraukti į bandymo ataskaitą, siekiant užtikrinti Direktyvos 95/1/EB reikalavimų taikymo mopedams, motociklams ir triračiams motociklams su kibirkštinio uždegimo varikliais ar triratėms motorinėms transporto priemonėms su slėginio uždegimo varikliais nuoseklumą.
(4) Todėl reikia atitinkamai iš dalies pakeisti Direktyvą 95/1/EB.
(5) Šioje direktyvoje nustatytos priemonės atitinka Tarybos direktyvos 70/156/EEB [4] su paskutiniais pakeitimais, padarytais Komisijos direktyva 2001/116/EB [5], 13 straipsniu įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Šiuo dokumentu Direktyvos 95/1/EB priedai iš dalies keičiami, kaip nurodyta šios direktyvos priede.
2 straipsnis
1. Nuo 2003 m. liepos 1 d. dėl priežasčių, susijusių su didžiausiu konstrukciniu greičiu, didžiausiu sukimo momentu ir didžiausia variklio naudingąja galia, valstybės narės negali:
- atsisakyti suteikti dviratės ar triratės motorinės transporto priemonės EB tipo patvirtinimą ar
- uždrausti registruoti, parduoti ar pradėti eksploatuoti dvirates ar trirates transporto priemones,
jei šių transporto priemonių didžiausias konstrukcinis greitis, didžiausias sukimo momentas ir didžiausia variklio naudingoji galia atitinka Direktyvoje 95/1/EB pateiktus reikalavimus su šia direktyva padarytais pakeitimais.
2. Nuo 2004 m. sausio 1 d. valstybės narės atsisako suteikti bet kurio naujo tipo dviračių ar triračių motorinių transporto priemonių EB tipo patvirtinimą dėl priežasčių, susijusių su didžiausiu konstrukciniu greičiu, didžiausiu sukimo momentu ir didžiausia variklio naudingąja galia, jei nesilaikoma Direktyvos 95/1/EB reikalavimų su šia direktyva padarytais pakeitimais.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip nuo 2003 m. birželio 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje 2002 m. gegužės 17 d.